ଧୋନୀଙ୍କ ଶେଷ IPL? ମାହିଙ୍କୁ ନେଇ ଏପରି କହିଲେ ଚେନ୍ନାଇ ସୁପର କିଙ୍ଗସ୍ ସିଇଓ - Prameya News7\nଧୋନୀଙ୍କ ଶେଷ IPL? ମାହିଙ୍କୁ ନେଇ ଏପରି କହିଲେ ଚେନ୍ନାଇ ସୁପର କିଙ୍ଗସ୍ ସିଇଓ\n8/04/2021 at 6:42 PM\nନୂଆଦିଲ୍ଲୀ ୦୮/୦୪ : ଭାରତୀୟ କ୍ରିକେଟ ଟିମର ପୂର୍ବତନ ଅଧିନାୟକ ମହେନ୍ଦ୍ର ସିଂହ ଧୋନୀ ୨୦୨୦ ଅଗଷ୍ଟ ୧୫ରେ ଅନ୍ତଃରାଷ୍ଟ୍ରୀୟ କ୍ରିକେଟକୁ ଅଲବିଦା କହିଥିଲେ । ଇଣ୍ଟରନେସନାଲ କ୍ରିକେଟରୁ ସନ୍ୟାସ ନେବା ପରେ ମଧ୍ୟ IPL ଖେଳିବା ଜାରି ରଖିଛନ୍ତି ଧୋନୀ । ଆଇପିଏଲର ୧୪ ତମ ସଂସ୍କରଣରେ ମଧ୍ୟ ଜଲଓ୍ବା ଦେଖାଇବାକୁ ପ୍ରସ୍ତୁତ ହେଉଛନ୍ତି ମାହି । କିନ୍ତୁ ଚଳିତ IPL ଧୋନୀଙ୍କ ଶେଷ ସିଜିନ୍ ହେବ କି ? ଏହାର ଜବାବ ରଖିଛନ୍ତି ଚେନ୍ନାଇ ସୁପର କିଙ୍ଗସ୍ର ସିଇଓ କାଶୀ ବିଶ୍ବନାଥନ୍ ।\nବିଶ୍ବନାଥନ୍ କହିଛନ୍ତି, 'ଚଳିତ ଆଇପିଏଲ ଧୋନୀଙ୍କ ପାଇଁ ଶେଷ IPLହୋଇନପାରେ । ଏହା ମୋର ନିଜସ୍ବ ମତ । ଆଗକୁ ଧୋନୀ, ଚେନ୍ନାଇ ସହିତ ରହିବେ ବୋଲି ଆଶା । ଅନ୍ୟ କେଉଁ ସଂସ୍କରଣ ପକ୍ଷରୁ ସେ ଖେଳିବେ ନାହିଁ । ସେ ଆଇପିଏଲରେ କେଉଁ ଯାଏଁ ରହିବେ ସେ ନେଇ ଧୋନୀ ନିଜେ ନିଷ୍ପତ୍ତି ନେବେ।'\nସୂଚନାଯୋଗ୍ୟ, ପୂର୍ବ ଆଇପିଏଲରେ ଚେନ୍ନାଇର ପ୍ରଦର୍ଶନ ବେଶ ନୈରାଶ୍ୟଜନକ ଥିଲା । ଏହାର କିଛି କାରଣ ମଧ୍ୟ କହିଛନ୍ତି କାଶୀ ବିଶ୍ବନାଥନ୍ । ସେ କହିଛନ୍ତି, 'ପୂର୍ବ ସିଜିନରେ ଦଳରେ କିଛି ଭଲ ଖେଳାଳୀ ଟିମରେ ଉପସ୍ଥିତ ନଥିଲେ । ୨ ଜଣ ଖେଳାଳୀଙ୍କୁ କରୋନା ହୋଇଯାଇଥିଲା । ଚଳିତ ସିଜିନରେ ଟିମ ଭଲ ଫର୍ମରେ ରହିବା ନେଇ ଆଶା କରାଯାଉଛି । ଗତ ୧୫-୨୦ ଦିନ ହେଲା ଟିମର ଖେଳାଳୀମାନେ ନେଟ୍ସରେ ଅଭ୍ୟାସ ଜାରି ରଖିଛନ୍ତି ।\nମହେନ୍ଦ୍ର ସିଂହ ଧୋନୀ ୨୦୦୮ ମସିହାରେ ଚେନ୍ନାଇ ସହିତ ରହିଛନ୍ତି । ଧୋନୀଙ୍କ ଅଧିନାୟକତ୍ବରେ ଟିମ୍ ୩ ଥର ଆଇପିଏଲ ଚାମ୍ପିୟନ ମଧ୍ୟ ହୋଇଛି । ଏହା ସହିତ ଚଳିତ ଆଇପିଏଲ ଆରମ୍ଭ ପୂର୍ବରୁ ଧୋନୀ ଜବରଦସ୍ତ ଫର୍ମରେ ଥିବା ନଜିର ରହିଛି । ଏପ୍ରିଲ ୧୦ ତାରିଖରେ ଦିଲ୍ଲୀ ବିପକ୍ଷରେ IPL ସିଜିନ୍ ୧୪ର ପ୍ରଥମ ମ୍ୟାଚ ଖେଳିବ ଚେନ୍ନାଇ ।
